El Consell Agrari senyalitza 68 camins rurals de Bonilles, Ponera, Pere Gil, Tres Barrancs, Romeu i Font de Ribera
08 d’agost 2022

![](/media/jnfbodzj/c_4879.jpg?width=850&height=566.9886363636364)

Entre les actuacions que està duent a terme el Consell Agrari de l'Ajuntament de Sagunt durant esta temporada estival, es troba la col·locació de cartells i senyalització dels noms de 68 camins rurals. La zona d'actuació està situada en els enclavaments de Bonilles, Ponera, Pere Gil, Tres Barrancs, Romeu i Font de Ribera. Es tracta d'un entorn de marcat caràcter agrícola i forestal i els camins donen accés tant a parcel·les en producció, com a habitatges.

Els camins en els quals s'està actuant estan desproveïts de nom i presenten dificultats d'ubicació, és per això que es pretén millorar la seua identificació. L'objectiu de l'actuació és facilitar l'entrada dels mitjans terrestres d'extinció d'incendis, així com l'evacuació del personal i material en cas d'ocórrer sinistre, gràcies a la indicació dels noms de camins.

La millora en la senyalització amb la col·locació de cartells indicatius de nom de diversos camins rurals pretén garantir l'accés a totes les masses forestals, agrícoles i urbanes en l'entorn rural des de diferents punts, permetent el seu manteniment i gestió a la vegada que es reduïx el risc i es faciliten i acceleren les labors d'accés per a l'extinció en cas de produir-se.

La regidora delegada d'Agricultura i presidenta del Consell Agrari, Ana María Quesada, ha explicat que «**dins de les tasques que poden ser assignades a treballadors i treballadores del SEPE, hem format una colla que s'està ocupant en estos moments de senyalitzar fins a 68 dels camins rurals del municipi, als quals els faltava este senyal o bé perquè hi ha hagut algun canvi de nom**».

Per a això, una colla formada per un capatàs i dos peons estan col·locant senyals d'acer rectangular 60x40 cm, retolades amb el logotip del Consell Local Agrari de Sagunt i Ajuntament de Sagunt – Àrea d’Agricultura i el nom del camí.

En la zona de Bonilles, se senyalitzaran els següents camins: Bonilles, Auró, Àlber, Aranyoner, Arçot, Aritjot, Acant, Berbena, Bruguera, Boixac, Cornicabra, de Pésol, Càdec, Candelera, Cascall, Centaura i Corretjola.

Pel que fa a l'àrea de Ponera, se situaran cartells señanlitzant els camins: Savina, Ginebre, Ginestell, Gamó, Junça, Anyol, Lleterola i Marfull.

En la zona Tres Barrancs, es col·locarà un sol cartell: Pàpola. En canvi, en Romeu, es posaran 14 cartells: Calèndula, Capironats, Travessia de Romeu, del Canyís, Card, Tomaní, Gírgola, Cigronera, Cepell, Citró, Conillets, Cresolera, Falaguera i Muntanya de Romeu.

En Pere Gil, se situaran cartells per a senyalitzar altres camins: Gasó, Ficus, Àrnica, Magnolier i Gessamí de nit. Pel que fa a la zona de la  Font de Ribera, se senyalitzaran els camins de Grillo, Ullastre, Arenària, Lliri, Artemísia, Bracera, de Ribera, Bufalaga, Corral de Caguetes, Rotaboc i Ravenissa.

Este estiu s'estan fent treballs de millora de les infraestructures rurals del terme municipal amb fons del Servei Públic d'Ocupació Estatal (SEPE) del Ministeri de Treball i Economia Social i de l'Ajuntament de Sagunt.

![](/media/bwrh4hra/c_4872.jpg?width=850&height=566.9886363636364)

En eixe sentit, el Consell Local Agrari s'ha acollit als Plans Especials d'Ocupació en Zones Rurals Deprimides, pel qual es regulen ajudes a la contractació de persones desocupades per a actuacions d'interés general i social, a fi d'atenuar la desocupació de la branca agrícola. La subvenció concedida pel SEPE és d'uns 400.000 €, al que se li suma l'aportació municipal d'uns 100.000 €, donant lloc a un pressupost total d'al voltant de 500.000 € que estan destinats a l'execució d'obres en camins rurals i altres intervencions. Esta inversió ha permés la contractació de 67 persones parades, 8 capatassos i 59 peons agrícoles, per a fer treballs agrícoles durant la temporada estival.

«**Estem aprofitant estes colles del SEPE, a les quals agraïsc la seua dedicació i compromís, i a esta en concret, ja que són només tres persones les que s'estan encarregant de senyalitzar tots estos camins rurals. És una acció que ha sigut molt demandada per la ciutadania al llarg del temps. El Consell ha senyalitzat abans alguns camins, però sí que és cert que tenim una gran xarxa de camins i a molts d'ells els faltava el nom i, per això, seguirem en esta mateixa línia de donar el millor servici a la ciutadania**», ha afegit la regidora.

Les actuacions mediambientals, que es van iniciar el passat 1 de juliol i finalitzaran el pròxim 30 de setembre. S'estan realitzant en camins de les partides de Montíber, de Gausa, en les marjals, en les instal·lacions del CEACV i, també, s'està duent a terme la millora d'infraestructures en altres camins rurals.

*   [](http://www.facebook.com/sharer.php?u=https://aytosagunto.es/va/actualitat/el-consell-agrari-senyalitza-68-camins-rurals-de-bonilles-ponera-pere-gil-tres-barrancs-romeu-i-font-de-ribera/ "Facebook")
*   [](http://twitter.com/share?url=https://aytosagunto.es/va/actualitat/el-consell-agrari-senyalitza-68-camins-rurals-de-bonilles-ponera-pere-gil-tres-barrancs-romeu-i-font-de-ribera/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-consell-agrari-senyalitza-68-camins-rurals-de-bonilles-ponera-pere-gil-tres-barrancs-romeu-i-font-de-ribera/ "Linked In")
*   [](mailto:?body=https://aytosagunto.es/va/actualitat/el-consell-agrari-senyalitza-68-camins-rurals-de-bonilles-ponera-pere-gil-tres-barrancs-romeu-i-font-de-ribera/)